贈南道人
作者：王質
朝代：宋

paragraphs: 露水班白未全白，長江大湖喜爲客。
西風漸少北風多，脚底路聲行格格。
一袍兩蹻都無餘，腰間一二三葫蘆。
生涯如此祇如此，如此如此無他須。
紅黄瀰漫雜奔走，觀旁亦有可人否。
公卿將相總不問，蓑衣鐵拐豈無有。
青山綠水逢迎時，亟來相報令吾知。
戴起一頂青蒻笠，拖將七尺紫藤枝。
因緣渺茫多阻隔，斯人吾前亦不識。
且吞溪玉濯心神，更攬月輪摩眼力。
摩到無明醉夢醒，挹袖拍肩須有人。